M. Sabolová, poslankyňa: (2009-06-17):
Návrh je reakciou na situáciu, ktorá vznikla po nadobudnutí účinnosti tohto zákona, zvlášť s ohľadom na obmedzenie využívania ciest I. a II. triedy a ciest pre medzinárodnú premávku, pre zvláštne motorové vozidlá a záprahové vozidlá pre účely poľnohospodárskej a inej sezónnej práce. Občania dotknutých obcí, ktorých sa obmedzenia dotýkali, vyjadrili svoju nespokojnosť petíciou, v ktorej problematiku popísali, na ktorú im ministerstvo vnútra po akomsi tlaku, kde budem sa viac venovať tejto situácii, udelilo výnimku pre traktory a pracovné samohybné stroje opatrené evidenčným číslom iba v niektorých regiónoch Žilinského samosprávneho kraja, a to 29. apríla. Aby nedošlo k diskriminácii vlastníkov pôdy v ostatných regiónoch na Slovensku a aby to bola všeobecná norma, aby to nebola len jedna výnimka pre jeden samosprávny kraj, ktorú udelil minister, rozhodli sme sa teda ako skupina poslancov predložiť túto novelu, aby táto jazda pre motorové vozidlá, špeciálne a záprahové, bola možná aj na komunikáciách ciest I. a II. triedy. Najlepšie túto situáciu popíše jeden veľmi dobre urobený článok, ktorý si dovolím predniesť, pretože on hovorí o konkrétnej situácii za všetko. A myslím si, že je veľmi adresný aj pre tento parlament. Nesporne novela, ktorú sme schválili vo februári s platnosťou od 1. februára, novela cestného zákona priniesla so sebou viacero významných zmien, ktoré prispievajú k zlepšeniu bezpečnosti na našich cestách. Pred jej schvaľovaním, ale aj tesne po ňom bola pomerne široká diskusia. A o jej prínose a opodstatnenosti sme veľa hovorili aj počas rokovania parlamentu. Ale temer nikto si nevšimol, alebo bolo to tak dobre zašité do nového zákona o cestnej premávke, § 39 ods. 5, ktorý vo významnej miere obmedzil určitú skupinu občanov využívať cesty I., II. triedy a medzinárodnej komunikácie. Prišlo sa na to, až keď zmizol sneh a keď začali traktoristi vychádzať na pole a chceli sa pustiť do jarných prác. Čiže nechcem hovoriť, že zákon o cestnej premávke, tak ako nový zákon sme schválili, nemá veľa dobrých miest. Ale myslím si , že sa týka občanov, ktorým sa zamedzuje ich možno základné právo, aby mohli si pôdu, na ktorej majú svoje pozemky, či už poľnohospodársku pôdu alebo lesné pozemky, sami obrobiť a dostať sa k nej. A teraz citovaný článok zo 14. apríla v novinách Orava od Martina Paveleka, myslím si, že vystihuje veľmi dobre danú situáciu: „Podľa spomínaného § 39 ods. 5 je na jazdu zvláštnych motorových vozidiel a traktorov po cestách I. a II. triedy potrebné povolenie výnimky. Podobne sú na tom aj záprahové vozidlá, konské povozy. Až s odstupom času a nutnosťou dostať sa do lesa a polí majiteľov traktorov dokonca aj poslanci Národnej rady zistili, aký nezmysel je v zákone zakotvený.“ Riaditeľ Dopravného inšpektorátu v Dolnom Kubíne Jozef Tabačák o vybavovaní výnimky povedal: „Podmienkou pre výnimku je pre traktory evidenčné číslo a osvedčenie o evidencii, technický preukaz. Zvláštne motorové vozidlá musia mať vydané technické osvedčenie. Po podaní žiadosti a zaplatení správneho poplatku vo výške 15 eur v prípade, ak sa chcú pohybovať v rámci okresu, a 20 eur, ak plánujú jazdiť vo viacerých okresoch, sme povinní vyjadriť sa do 30 dní. V praxi to však bude určite kratšia doba, aj keď zo začiatku predpokladáme zvýšený záujem.“ Tu by som chcela povedať, že pán riaditeľ dopravného inšpektorátu hovorí len o traktoroch a motorových vozidlách, ktoré majú osvedčenie o evidencii, príp. iné vydané technické osvedčenie. A tu sa jasne zabúda na povozy a záprahové vozidlá, ktoré aj dodnes na tie cesty nemôžu vyjsť. My sme sa, tak odbehnem trošku, v parlamente na základe novely zákona pokúsili zmierniť podmienku. Preto hovorím tu teraz o tom, čo som hovorila o poplatkoch na základe novely pán Richtera alebo pozmeňujúceho návrhu pána Richtera, ale len tým, že nemusia zaplatiť poplatok. Nič iné sme v zákone o cestnej premávke nevyriešili. A každým rokom budú musieť žiadať výnimku. Nebudú musieť síce uhradiť poplatok, ale účinnosť tohto zákona bude až v septembri. Čiže, tak či tak, ak chceli ísť dnes títo ľudia na svoje polia, poplatok museli zaplatiť, lebo už dnes platí zákon, podľa ktorého musia mať uhradený poplatok tí, ktorí použijú traktory, resp. iné motorové vozidlá s osvedčením. O rok budú musieť žiadať o výnimku opäť. Tam už síce platiť nebudú, ale vec sme nevyriešili. Čiže výnimka bude platná len jeden rok, pričom majiteľom traktorov presne sa stanoví čas, kedy sa budú môcť na cestách pohybovať. A tu hovorí riaditeľ dopravného inšpektorátu: „Určite to nebude v piatok popoludní a v podobných frekventovaných časoch, keď sú cesty preťažené.“ A dodal: „Doteraz výnimky vydával krajský dopravný inšpektorát a agenda sa presúva k nám. Z tohto dôvodu zatiaľ výnimky, to je ešte apríl, nevydávame, chýba nám totiž technické zabezpečenie, tlačivo. Vieme, že zákon už bol platný. Jar tu bola, snáď po Veľkej noci bude všetko pripravené.“ My vieme dobre, že 29., tak ako som hovorila, apríla v Žilinskom samosprávnom kraji bola udelená výnimka na premávku na týchto cestách, ale aj, musím povedať, dnes ešte stále za poplatok. Na otázku, ako policajti riešia vodičov traktorov, ktorí sa na cestách I. a II. triedy pohybujú  bez výnimky, v tom čase odpovedal pán riaditeľ: „Pokuty nedávame, riešime to dohovorom, snažíme sa dostať zákon do povedomia, aby sa v auguste nečudovali, ak pokutu dostanú. Je to niečo podobné ako pri zavedení povinného denného svietenia automobilov.“ No myslím si, že je trošku iné, pretože reakcie v tom období už na komunikáciách boli aj také, že pokuty tí ľudia v tom území dostali. Proti zákonu a výnimkám sa však zdvihla vlna odporu. To ste všetci mohli zaregistrovať, pretože petíciu ste dostali všetci. A myslím si, že nejde len o región Oravy, ale ide o všetky regióny, kde neexistuje paralelná komunikácia s cestami I., II. triedy. Na Orave sa dali vodiči dohromady. Vypísali petíciu, traktoristom nevyhovuje stanovenie presného času, kedy budú môcť jazdiť. Tu sa mi jedine páči, v tom príspevku, že som za to, aby bola možná obmedzená doba využívania komunikácie. Ale presne píše jeden z petičného výboru: „Nedokážeme vetru a dažďu rozkázať, ak raz budeme musieť ísť do poľa, keď to počasie dovolí, raz to nedovolí, čiže nemôžeme byť viazaní na takúto obmedzenú dobu.“ Ďalšia vec je, traktory musia mať technickú kontrolu, ak chcú vyjsť možno na nejakých dvadsať metrov na komunikáciu. Pýtajú sa: „Budeme ich voziť nákladnými autami?“ Tu tiež môžeme polemizovať. Som za to, aby všetky dopravné motorové vozidlá, ktoré majú mať kontrolu, túto kontrolu mali. Ale je tu ďalšia výhrada. Majú záprahy. Kone pracujú v lese. „Tiež väčšinou vozíme drevo traktorom. Nepáči sa nám ani to, že ak nezaplatíme poplatok, traktor na cestu nemôže ísť. Ale ak zaplatíme poplatok, všetko je v poriadku. Je to v poriadku? Nie je to trošku zdieranie ľudí?“ Posťažoval si tiež jeden z tých členov petičného výboru. Čiže dnes už môžeme povedať, že na základe výnimky pre istý región sa štrajk na základe petície, ktorý bol organizovaný, nekonal. Ale pýtam sa, ako to chceme vyriešiť do budúcnosti, aby sme týmto ľuďom nekomplikovali život. A preto si myslím, že predložená novela, ktorá môže byť v detailoch upravená, že môžeme hovoriť o tom, či je pri kontrole, ak vyjdú na cesty I., II. triedy či príp. cesty pre medzinárodnú prepravu, potrebné sa preukázať listom vlastníctva alebo iným vzťahom k pôde, na ktorú ide dotyčný pracovať, to je vec diskusie. Myslím si, že v prvom rade je veľmi dôležité, aby sme tento zákon posunuli do druhého čítania, aby sme pre budúci rok vytvorili podmienky, ktoré pre týchto ľudí vo všetkých regiónoch na Slovensku boli dobré. A tu mi nedá nespomenúť, vlastne preto hovorím, že má to súvislosť aj s naším parlamentom, minimálne tri reakcie na troch poslancov, kde občan z Rabče pán Ondrej Pindiak sa posťažoval: „Mám tri hektáre v Sihelnom a musím ísť po hlavnej ceste. Nemáme vedľajšie cesty ako na Dolniakoch. Stretli sme sa aj s pánom poslancom Lipšicom v Liesku. Ale ten povedal, že to musia vyriešiť koaliční, pretože všetko, čo opozícia predloží, zmietnu zo stola. Nechápem, ako sa na toto mohlo pozabudnúť v zákone.“ A pýta sa: „Čo robia poslanci tí, ktorí tu žijú? Čo robil Jožo Tarčák?“ Odpovedá: „Je odtiaľ, z neďalekej Oravskej Polhory, mal by vedieť, že bez traktora sa v dedine nepohneme.“ Zaujímalo nás, ako situáciu vyriešia družstevníci. Na to predsedníčka poľnohospodárskeho družstva hovorí, že podpísali petíciu, pretože si všetci uvedomujú, že ten zákon nie je dobrý. Sama hovorí v tom článku, že museli žiadať aj v minulosti o výnimky, ale bolo to len pre vozidlá istej kategórie. Tu sa mi veľmi páčili, v tom článku, pretože máme tu poslancov z tohto územia, reakcie, to je pán poslanec Tarčák a pani poslankyňa Mazúrová, alebo reakcie ľudí prv z regiónu: „Naši poslanci sa na nás vykašľali. Jozef Tarčák má v Oravskej Polhore rodinu, pozemky a zákon podporil. Viera Mazúrová z Oravskej Lesnej tiež zahlasovala za tento zákon. Nechápem to.“ Čudoval sa tak jeden z petičného výboru. A preto dali slovo aj pánom poslancom. Toto je na príklad, asi ako niekedy sa počúvame v tejto Národnej rade, kde pán Jozef Tarčák hovorí: „Priznám sa, že v tom odbore sa veľmi dobre nevyznám a v parlamente sa venujem hlavne otázkam mládeže, športu a pedagogickej oblasti. Dôveroval som kolegom odborníkom. Súhlasím s tým, že to nemá logiku. Je to pritiahnuté za vlasy. V Oravskej Polhore by nemohli prejsť z dvora do dvora. Zákon sa musí upraviť.“ A pani kolegyňa Viera Mazúrová hovorí: „Od poľnohospodárskej a potravinovej komory prišiel na ministerstvo pôdohospodárstva podnet. Snažíme sa v čo najbližšej dobe dosiahnuť zmenu formou poslaneckého návrhu.“ Vyjadrila tak Viera Mazúrová ochotu zákon zmeniť. Pripomenula však, že obmedzenie platilo už dávnejšie: „Nie je to novinka, doteraz sa s tým nič nerobilo. Družstvá dostávali povolenie s oveľa vyššími poplatkami.“ „Na polícii nám však upresnili,“ to už hovorí autor článku, „že o výnimku do schválenia novely cestného zákona museli žiadať iba pri strojoch bez evidenčného čísla, ak ho mali, na cestu mohli ísť bez obáv.“ Toľko kolegovia, od ktorých som očakávala, a preto sme ani s tou novelou skôr neprichádzali, že ako koaliční poslanci prídu s touto novelou, pretože sa ich to bezprostredne dotýka. Ale, bohužiaľ, nestalo sa tak. A keďže tak ako vy, koaliční poslanci, tak aj my, opoziční poslanci, sa stretávame s ľuďmi, ktorí zápasia s týmto problémom, aj keď sa možno niekomu zdá malý, ale pre niektorých či na Orave, či na juhu, či na východe Slovenska je to základné živobytie, živiť sa poľnohospodárskou prácou, príp. na Orave, kde nie je ani plyn, treba kúriť drevom a vlastne ľudia, ktorí majú svoje lesné pozemky, sa nevedia bez výnimky alebo možno, poviem, aj s nie motorovým vozidlom, ale konským povozom ani do tohto územia dostať, a teda aby nedošlo k diskriminácii vlastníkov, aby to nebolo len na povolení v Žilinskom samosprávnom kraji a aby sme vytvorili všeobecný priestor pre zákonnú normu, ktorá nebude výnimkou, lebo každá výnimka tvorí ďalšiu výnimku, sme pripravili tento návrh zákona. A vzhľadom na to, že nie vo všetkých častiach Slovenskej republiky je vybudovaná iná cestná štruktúra, paralelná  týmto cestám I., II. triedy a cestám pre medzinárodnú prepravu, sme tento návrh zákona pripravili do parlamentu. A pre objasnenie, ak kolegovia nemali možnosť si prečítať návrh. Ide len o veľmi malú zmenu. A je to nový odsek v § 39, ktorý znie: „Na cestách I., II. triedy a na ceste pre medzinárodnú prepravu sa povoľuje jazda zvláštnym motorovým vozidlám,“ ktoré sú presne citované zo zákona o cestnej premávke, „a záprahovým vozidlám,“ tiež citovaným podľa § 56 ods. 1, „pre účely poľnohospodárskej a inej sezónnej práce, ktorá bude vykonávaná na pozemkoch, ku ktorým je pri kontrole preukázateľný vzťah listom vlastníctva a ku ktorým nie je možný iný prístup.“ Môžeme diskutovať o rozšírení, zúžení, ale o vytvorení zákonného rámca, aby bez ohľadu na to, komu chceme a komu nechceme dať výnimku, sme občanom Slovenskej republiky vyšli v ústrety. A myslím, že ich nie je málo. Verím, že túto novelu podporíte a že spoločne opozično-koalične či koalično-opozične tento návrh zákona v októbri tohto roku môže nadobudnúť účinnosť. Ďakujem pekne.